|  |  |
| --- | --- |
| Ἀλλὰ δὴ μετὰ τὴν οὐσίαν τῶν μαθηματικῶν εἰδῶν ἐπὶ τὴν μίαν αὐτῶν ἐπιστήμην ἀναδράμωμεν, ἣν πρὸ τῶν πολλῶν ἐδείκνυμεν οὖσαν, καὶ θεωρήσωμεν, τί τὸ ἔργον αὐτῆς καὶ τίνες αἱ δυνάμεις, καὶ ἐπὶ πόσον διατείνουσαι ταῖς ἐνεργείαις. Τὸ μὲν δὴ ἔργον τῆς ὅλης μαθηματικῆς διανοητικὸν, ὥσπερ τὸ πρότερον εἴπομεν, θετέον καὶ οὔτε τοιοῦτον, ὁποῖον τὸ νοερὸν ἐν ἑαυτῷ μονίμως ἱδρυμένον καὶ τέλειον καὶ αὔταρκες ἀφ' ἑαυτοῦ καὶ πρὸς ἑαυτὸ συνεῦον, οὔτε οἷον τὸ τῆς δόξης καὶ τῆς αἰσθήσεως. αὗται γὰρ αἱ γνώσεις πρὸς τὰ ἐκτὸς ἀπερείδονται καὶ περὶ ἐκεῖνα ἐνεργοῦσι καὶ τὰς αἰτίας οὐκ ἔχουσι τῶν γιγνωσκομένων. ἡ δ' αὖ μαθηματικὴ τῆς μὲν ἀναμνήσεως ἔξωθεν ἄρχεται, τελευτᾷ δὲ εἰς τοὺς ἔνδον λόγους, καὶ ἀνεγείρεται μὲν ἀπὸ τῶν ὑστέρων, καταντᾷ δὲ εἰς τὴν προηγουμένην οὐσίαν τῶν εἰδῶν, καὶ ἀκίνητος μὲν αὐτῆς οὐκ ἔστιν ἡ ἐνέργεια καθάπερ ἡ νοερά, διὰ δὲ κινήσεως οὐ τοπικῆς οὐδὲ ἀλλοιωτικῆς ὥσπερ αἱ αἰσθήσεις, ἀλλὰ ζωτικῆς ἀνελίσσεται καὶ διέξεισι τὸν ἀσώματον τῶν λόγων διάκοσμον, τότε μὲν ἀπὸ τῶν ἀρχῶν ἐπὶ τὰ ἀποτελέσματα χωροῦσα, τότε δὲ ἀνάπαλιν ὁδεύουσα, καὶ τότε μὲν ἀπὸ τῶν προγιγνωσκομένων ἐπὶ τὰ ζητούμενα, τότε δὲ ἀπὸ τῶν ζητουμένων ἐπὶ τὰ προηγούμενα κατὰ τὴν γνῶσιν. **[19]** ἔτι τοίνυν οὔτε ὡς πλήρης ἑαυτῆς ἁπάσης ζητήσεως ὑπερίδρυται καθάπερ ὁ νοῦς, οὔτε ἀφ' ἑτέρων τελειοῦται ὡς ἡ αἴσθησις, ἀλλὰ διὰ ζητήσεως εἰς τὴν εὕρεσιν πρόεισιν καὶ ἀπὸ τοῦ ἀτελοῦς εἰς τελειότητα ἐπάνεισι. Δυνάμεις γε μὴν ἔχει διττάς, τὰς μὲν εἰς πλῆθος προαγούσας τὰς ἀρχὰς καὶ ἀπογεννώσας τὰς πολυειδεῖς τῆς θεωρίας ἀτραπούς, τὰς δὲ συναγωγοὺς τῶν πολλῶν διεξόδων εἰς τὰς οἰκείας ὑποθέσεις. διότι γὰρ ἀρχὰς προεστήσατο τό τε ἓν καὶ τὸ πλῆθος, τό τε πέρας καὶ τὸ ἄπειρον, τὰ ὑποκείμενα αὐτῇ πρὸς τὴν κατάληψιν μέσην τε ἐκληρώσατο τάξιν τῶν ἀμερίστων εἰδῶν καὶ τῶν πάντη μεριστῶν, εἰκότως δὴ οἶμαι καὶ αἱ γνωστικαὶ δυνάμεις τῆς ὅλης αὐτῶν ἐπιστήμης διπλαῖ πεφήνασιν οὖσαι, καὶ αἱ μὲν ἡμῖν εἰς τὴν ἕνωσιν σπεύδουσαι καὶ συμπτύσσουσαι τὸ πλῆθος, αἱ δὲ διακριτικαὶ τῶν ἁπλῶν εἰς τὰ ποικίλα καὶ τῶν καθολικωτέρων εἰς τὰ μερικώτερα, καὶ τῶν ἐν ἀρχῇ λόγων τεταγμένων εἰς τὰ δεύτερα καὶ τὰ πολλοστὰ ἀπὸ τῶν ἀρχῶν. ἄνωθεν γὰρ ἀρχομένη διήκει μέχρι τῶν αἰσθητῶν ἀποτελεσμάτων καὶ συνάπτει πρὸς τὴν φύσιν καὶ συναποδείκνυσι πολλὰ μετὰ τῆς φυσιολογίας, ὥσπερ δὴ κάτωθεν ἐπανιοῦσα συνεγγίζει πως τῇ νοερᾷ γνώσει καὶ ἐφάπτεται τῆς τῶν πρώτων θεωρίας. διὸ δὴ καὶ ἐν ταῖς ἀποπερατώσεσιν ἑαυτῆς τήν τε μηχανικὴν ὅλην προύβαλεν καὶ τὴν ὀπτικὴν καὶ κατοπτρικὴν θεωρίαν καὶ ἄλλας πολλὰς συμπεπλεγμένας τοῖς αἰσθητοῖς καὶ δι' ἐκείνων ἐνεργούσας, καὶ ἐν ταῖς **[20]** ἀνόδοις τῶν ἀμερίστων καὶ ἀΰλων νοήσεων ἀντιλαμβάνεται καὶ μετ' ἐκείνων τελειοῖ τὰς μεριστὰς ἐπιβολὰς καὶ τὰς ἐν διεξόδοις φερομένας γνώσεις, τά τε ἑαυτῆς γένη καὶ εἴδη ταῖς οὐσίαις ἐκείναις ἀφομοιοῖ,καὶ τὴν περὶ θεῶν ἀλήθειαν καὶ τὴν περὶ τῶν ὄντων θεωρίαν ἐν τοῖς οἰκείοις ἐκφαίνει λογισμοῖς. τοσαῦτα καὶ περὶ τούτων εἰρήσθω. | Τώρα λοιπόν, μετά τη [συζήτηση] για ουσία των μαθηματικών ειδών, ας επιστρέψουμε στην ενιαία επιστήμη τους, για την οποία δείξαμε ότι προηγείται των πολλών [επιμέρους μαθηματικών επιστημών], και ας εξετάσουμε ποιο είναι το αντικείμενο και οι δυνάμεις της, και ποια είναι τα όρια εντός των οποίων λειτουργεί.Πρέπει, λοιπόν, να θεωρήσουμε ότι το αντικείμενο της όλης μαθηματικής επιστήμης είναι διανοητικό, όπως ακριβώς είπαμε νωρίτερα. Δεν είναι σαν [το αντικείμενο] της νόησης που βασίζεται σταθερά στον εαυτό του, που είναι τέλειο και αυτάρκες από μόνο του, και συγκλίνει προς τον εαυτό του. Ούτε σαν [το αντικείμενο] της εικασίας και της αίσθησης, διότι αυτές οι γνώσεις έχουν τα ερείσματά τους έξω από αυτές και το αντικείμενό τους τους σχετίζεται με αυτά και δεν κατέχουν τις αιτίες των γνωστικών [τους] αντικειμένων. Αντίθετα, η μαθηματική επιστήμη, ξεκινώντας από τον εξωτερικό κόσμο, μέσω της ανάμνησης καταλήγει στις ιδέες που βρίσκονται μέσα της, διεγείρεται από τα κατώτερα είδη και καταλήγει στην ουσία των ανώτερων ειδών. Και η ενέργειά της δεν είναι ακίνητη, όπως ακριβώς της νοητικής, αλλά αναπτύσσεται, όχι μέσω μιας κίνησης, η οποία μεταβάλλεται χωρικά ή ποιοτικά – όπως [συμβαίνει με τις] αισθήσεις – αλλά μέσω μιας ζωτικής κίνησης. Και διέρχεται απ' άκρου εις άκρον τον τόπο των άυλων λόγων, άλλοτε προχωρώντας από τις αρχές προς τα συμπεράσματα, άλλοτε ακολουθώντας αντίστροφο δρόμο· άλλοτε πάλι [ξεκινώντας] από τα εκ των προτέρων γνωστά προς τα ζητούμενα και άλλοτε από τα ζητούμενα προς τα εκ των προτέρων γνωστά. **[19]** Επιπλέον, δεν είναι σαν το νου, ο οποίος είναι ανώτερος από κάθε έρευνα, επειδή είναι γεμάτος από τον εαυτό του. Ούτε, όπως η αίσθηση, η οποία ολοκληρώνεται από άλλα, αλλά μέσω της έρευνας προχωρά προς την εύρεση και από το ατελές επιστρέφει στην τελειότητα. Πράγματι έχει δύο ειδών δυνάμεις, αυτές που οδηγούν τις αρχές στην πολλαπλότητα και γεννούν τα πολυσχιδή μονοπάτια της θεωρίας, και αυτές που ενοποιούν τις πολλές μεθόδους στις κατάλληλες υποθέσεις. Και επειδή έχει ως αρχές της το ένα και τα πολλά, το πέρας και το άπειρο, και επειδή τα αντικείμενα που υπόκεινται σε αυτή και γίνονται αντιληπτά από αυτή βρίσκονται μεταξύ των διαιρεμένων και των με κάθε τρόπο διαιρετών ειδών, ορθώς πιστεύω ότι οι γνωστικές δυνάμεις όλης της [μαθηματικής] επιστήμης φαίνεται να είναι δύο ειδών: Όσες ανήκουν στο πρώτο είδος μας φαίνονται να επιταχύνουν προς την ένωση και συμπτύσσουν το πλήθος, ενώ όσες ανήκουν στο άλλο είδος διακρίνουν τα απλά στα ποικίλα, τα γενικότερα στα ειδικότερα και τους λόγους που έχουν καταταχθεί [στο επίπεδο] των αρχών σε λόγους κατώτερου επιπέδου, που [απέχουν] πολύ από τις αρχές. Διότι, ξεκινώντας από πάνω, [η μαθηματική επιστήμη] εκτείνεται μέχρι τα άκρα των αισθητών και συνδέεται με τη φύση, και μαζί με τη φυσική επιστήμη αποδεικνύει πολλά. Με τον ίδιο τρόπο, ανερχόμενη από κάτω, προσεγγίζει κατά κάποιο τρόπο τη νοητική γνώση και ακουμπά τη εξέταση των πρώτων [αρχών]. Γι’ αυτό λοιπόν και στα άκρα όριά της προτάσσει ολόκληρη τη μηχανική, την οπτική και την κατοπτρική επιστήμη και πολλές άλλες που εμπλέκονται με τα αισθητά και ενεργούν μέσω αυτών. **[20]** Στην πορεία της προς τα πάνω κατανοεί τις αδιαίρετες και άυλες νοήσεις, και ολοκληρώνει μαζί με εκείνες τις επιμέρους μεθόδους και τις γνώσεις που προκύπτουν από συλλογισμούς, κάνοντας τα γένη και τα είδη της να μοιάζουν με εκείνα της ουσίας. Και με τους δικούς της συλλογισμούς αποκαλύπτει την αλήθεια για τους θεούς και τη θεωρία για τα όντα. Αυτά ας ειπωθούν και γι’ αυτά [τα θέματα].  |